《试院一首》
宋代·喻良能

南国诸侯老宾客，霜叶青衫头雪白。
绣衣使者急搜贤，又向文场三捧檄。
全闽多士如邓林，大厦度材惭匠石。
细看太白日万言，时取武成二三策。
清心期识璞三献，过眼敢迷目五色。
只今虽无衣钵传，向来未省原天觅。
更长宁辞烛屡秉，漏下何啻夜十刻。
回思前日踏槐花，忍使青袍轻饮墨。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。